Diari Oficial de la Generalitat Valenciana


Sumari del DOGV 5775, del 02-06-2008 (2008/6806)

ORDRE de 22 de maig de 2008, de la Conselleria de Medi Ambient, Aigua, Urbanisme i Habitatge, per la qual s'estableixen les bases reguladores i es convoquen per a l'exercici 2008 les ajudes a ens locals per a l'execució d'obres en matèria de proveïment d'aigua, sanejament i defensa contra avingudes, com també altres actuacions relacionades amb aquestes obres.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5775

Data del DOGV
:   02-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6806


Data del document
:   22-05-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ajuda pública
    * subministrament d'aigua
    * suport econòmic
    * administració local
    * inundació
    * obres públiques
    * sanejament
    * ordenació hidràulica

ORDRE de 22 de maig de 2008, de la Conselleria de Medi Ambient, Aigua, Urbanisme i Habitatge, per la qual s'estableixen les bases reguladores i es convoquen per a l'exercici 2008 les ajudes a ens locals per a l'execució d'obres en matèria de proveïment d'aigua, sanejament i defensa contra avingudes, com també altres actuacions relacionades amb aquestes obres. [2008/6806]
Dins dels crèdits assignats als corresponents programes pressupostaris, la conselleria de Medi Ambient, Aigua, Urbanisme i Habitatge ha realitzat una previsió per a obres de baix pressupost la iniciativa i execució de les quals vaja a càrrec de les entitats locals de la Comunitat Valenciana en matèria de proveïment d'aigua, sanejament i defensa contra avingudes, com també altres actuacions relacionades amb aquest tipus d'obres.
Amb aquesta finalitat, en atenció al que exposa l'article 17.1 de la Llei 38/2003, general de subvencions, i per raó de les facultats conferides per l'article 28 de la Llei 5/1983, de 30 de desembre, del Consell i l'article 47.3 del Text refós de la llei d'hisenda pública valenciana, de la Generalitat, havent tingut en compte la normativa bàsica de la Llei 38/2003, de 17 de novembre, general de subvencions, com també el Reglament que la desenvolupa, Reial decret 887/2006 de 21 de juliol,
ORDENE
Primer. Aprovació de les bases reguladores
Aprovar les bases reguladores per a la concessió de subvencions als ens locals per a l'execució d'obres en matèria de proveïment, sanejament i defensa contra avingudes, com també altres actuacions relacionades amb aquestes que figuren com a annex a aquesta ordre.
Les bases que se citen, constitueixen el text normatiu i el procediment al qual podran acollir-se els destinataris del règim d'ajudes que s'hi estableix, i regiran les successives convocatòries específiques de subvencions que periòdicament es publiquen.
Segon. Convocatòria de concessió de subvencions per a l'exercici 2008
2.1. Objecte de la subvenció
Es convoquen els ens locals de l'àmbit territorial de la Comunitat Valenciana perquè sol·liciten subvencions per a obres de baix pressupost, no superior a 100.000 euros, la iniciativa i l'execució de les quals vaja a càrrec dels mateixos ens locals en matèria de proveïment d'aigua, sanejament i defensa contra avingudes, com altres actuacions relacionades amb aquest tipus d'obres.
Les obres subvencionades hauran de ser iniciades dins de l'any 2008, després de la data de notificació de la resolució definitiva de concessió.
Les obres que durant l'any 2007 van ser declarades d'emergència, ateses les seues característiques, podran haver sigut iniciades durant aquest any, després d'aquesta declaració. S'haurà de fer constar aquesta circumstància en l'imprés de sol·licitud, i aportar també els documents relacionats en el corresponent apartat d'aquesta.
2.2. Import global màxim i finançament
L'import destinat a les subvencions és de 2.375.000 euros, quantitat que es finançarà a càrrec de la línia de subvenció T0004 del programa 512.10, dels pressupostos de la Generalitat per al 2008.
2.3. Presentació de sol·licituds i documentació
Les sol·licituds s'hauran d'efectuar d'acord amb el model de sol·licitud i aportar els documents que s'hi allisten, i hauran d'anar adreçades a la Direcció General de l'Aigua, carrer de Francesc Cubells, núm. 7, 46017,València.
Les sol·licituds s'hauran de presentar en els corresponents registres generals de la conselleria de Medi Ambient, Aigua, Urbanisme i Habitatge sitis a la seu central del carrer de Francesc Cubells, núm. 7, de València, i serveis territorials de Castelló València i Alacant, sitis, respectivament, al carrer Germans Bou, núm. 47; carrer Gregori Gea, 27, i avinguda d'Aguilera, 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de règim jurídic de les administracions públiques i del procediment administratiu comú.
Tant els impresos com la informació sobre l'ordre poden obtenir-se mitjançant la pàgina web de la Generalitat Valenciana, a l'adreça d'Internet http://www.cma.gva.es, a l'enllaç de Recursos hidràulics, apartat Ajudes i subvencions.
2.4. Termini de presentació de sol·licituds
El termini de presentació de les sol·licituds serà de quinze dies hàbils a partir de l'endemà de la publicació d'aquesta convocatòria en el Diari Oficial de la Comunitat Valenciana.
Les obres que després d'aquesta data siguen declarades d'emergència podran ser sol·licitades en l'ordre de l'any 2009, sempre que aquesta així ho establisca i hi haja crèdit adequat i suficient en els pressupostos de l'exercici corresponent.
2.5. Notificació de la resolució i publicitat de les subvencions concedides
Els procediments de notificació i publicitat a què fan referència les bases vuitena i novena de l'annex d'aquesta convocatòria es realitzaran mitjançant exposició en el tauler d'anuncis de la conselleria de Medi Ambient, Aigua, Urbanisme i Habitatge, sítia al carrer Francesc Cubells núm. 7 de València i publicació en el Diari Oficial de la Comunitat Valenciana.
2.6. Termini de justificació de la subvenció
L'obra haurà de ser executada i la totalitat de la documentació justificativa de la seua realització remesa a la conselleria de Medi Ambient, Aigua, Urbanisme i Habitatge una vegada transcorregut el temps assenyalat per l'entitat local en el calendari de terminis a partir de la recepció de la notificació de la concessió.
2.7. No subjecció a l'article 87 del TCE
Les ajudes convocades mitjançant aquesta convocatòria no requereixen notificació a la Comissió Europea pel fet de no reunir els requisits de l'article 87.1 del Tractat constitutiu de la Comunitat Europea, segons el Decret 147/2007, de 7 de setembre, en ser exclusius beneficiaris les entitats locals de la Comunitat Valenciana, les quals són entitats que no exerceixen activitats econòmiques en què puguen oferir béns o serveis al mercat. Per això, no hi ha la possibilitat de falsejament de la competència.
2.8. Interposició de recursos
Contra aquest acte, el qual posa fi a la via administrativa, les persones interessades poden interposar recurs contenciós administratiu en el termini de dos mesos comptadors des de l'endemà de la publicació davant de la sala contenciosa administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant de l'òrgan que ha dictat aquesta disposició en el termini d'un mes comptador des de l'endemà de la publicació, de conformitat amb el que disposen els articles 116 i 117 de la Llei 30/1992, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener. Això, sense perjudici de la possibilitat que les persones interessades puguen exercir, si és el cas, qualsevol altre recurs que estimen procedent.
DISPOSICIÓ DEROGATÒRIA
Única
Queda expressament derogada l'Ordre de 13 de març de 2006, de la conselleria d'Infraestructures i Transport, per la qual s'estableixen les bases reguladores de les ajudes destinades a ens locals per a l'execució d'obres en matèria de proveïment d'aigua, sanejament i defensa contra avingudes, com també altres actuacions relacionades amb aquestes obres, DOCV 5231 (31.03.2006).
DISPOSICIONS FINALS
Primera
En tot allò no regulat en aquesta ordre, s'aplicarà el que disposen el Decret legislatiu de 26 de juny de 1991, de la Generalitat Valenciana, pel qual s'aprova el Text refós de la llei d'hisenda pública de la Generalitat Valenciana, i els preceptes bàsics de la Llei 38/2003, de 17 de novembre, general de subvencions i el reglament que la desenvolupa.
Segona
Aquesta ordre produirà efectes a partir de l'endemà de la publicació en el Diari Oficial de la Comunitat Valenciana.
València, 22 de maig de 2008.- El conseller de Medi Ambient, Aigua, Urbanisme i Habitatge: José Ramón García Antón.
ANNEX
Bases que regulen el règim d'ajudes a entitats locals de la Comunitat Valenciana per a l'execució d'obres en matèria de proveïment, sanejament i defensa contra avingudes, com també altres actuacions relacionades amb aquest tipus d'obres
Capítol I
Disposicions generals
Primera. Objecte i beneficiaris de la subvenció
1. Són objecte de subvenció l'execució d'obres de baix pressupost en matèria de proveïment, sanejament i defensa contra avingudes, com també actuacions relacionades amb aquest tipus d'obres.
2. Podran adquirir la condició de beneficiari de les ajudes, les entitats locals de la Comunitat Valenciana que sol·liciten subvencions l'objecte de les quals siga l'especificat en l'apartat 1.
3. Les obres subvencionades hauran de realitzar-se en l'exercici pressupostari en què es concedisca la subvenció, a excepció de les obres que hagen sigut declarades d'emergència, les quals podran ser sol·licitades en l'exercici posterior a la seua execució, sempre que la situació d'emergència s'haja produït després de la finalització del termini de convocatòria d'aquell any.
Segona. Import global màxim i finançament
Amb les limitacions pressupostàries, derivades de l'existència de crèdit adequat i suficient, la subvenció a concedir podrà cobrir fins al 90% del pressupost base de licitació, amb un límit quantitatiu de 60.000 euros, i en funció de la població de l'entitat local sol·licitant,
Menys de 200 habitants............. 90%
Entre 201 i 500 habitants........... 85%
Entre 501 i 1.000 habitants.........80%
Entre 1.001 i 2.000 habitants......75%
Entre 2.001 i 5.000 habitants..... 70%
Entre 5.001 i 10.000 habitants....60%
Més de 10.001 habitants............. 50%
L'import subvencionat per la conselleria no es veurà incrementat per cap motiu, i anirà a càrrec de l'entitat local beneficiària el finançament i el pagament de l'addicional necessari. En el cas que les obres s'adjudiquen a la baixa, l'import de la subvenció a càrrec de la conselleria de Medi Ambient, Aigua, Urbanisme i Habitatge es reduirà proporcionalment a la baixa produïda, i després de l'adjudicació no es permetrà realitzar millores a l'obra principal. Els honoraris corresponents a la redacció de projecte, direcció d'obra, coordinadors de seguretat i salut, i qualsevol altre necessari durant la realització de les obres seran assumits econòmicament per l'entitat local, i no seran, per tant, objecte de subvenció.
Les modificacions al projecte aprovat per la conselleria de Medi Ambient, Aigua, Urbanisme i Habitatge, la tramitació i execució de la qual s'ajustarà al que disposa la base dotze, punt 7, quan impliquen un increment en el pressupost, aquest l'assumirà íntegrament el beneficiari.
Les ajudes seran compatibles amb qualssevol altres que s'obtinguen, sempre que la suma d'aquestes no supere el cost total del pressupost d'adjudicació.
Tercera. Valoració de sol·licituds i criteris d'atorgament de la subvenció
La concessió de les ajudes es realitzarà mitjançant concurrència competitiva, entenent per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, d'aquestes sol·licituds entre elles, d'acord amb els criteris establits en aquesta ordre, estimant les sol·licituds a què s'haja atorgat major valoració fins que s'extingisca el crèdit pressupostari.
Tota sol·licitud estarà subjecta a la valoració a càrrec d'una comissió que es constituirà a aquest efecte, i que avaluarà mitjançant l'aplicació dels criteris que s'exposen a continuació, ponderats en ordre decreixent:
1. Pressupost de l'obra (es valoraran amb la màxima puntuació les obres el pressupost base de licitació de les quals siga inferior a 60.101 euros).
2. Urgència d'atendre la necessitat.
3. Gravetat del problema mesurada en termes relatius de la població afectada.
4. Obres que complementen altres ja executades o en execució.
5. Grau de compliment de l'entitat local dels terminis de tramitació de l'expedient de contractació i de l'execució de les obres en anteriors convocatòries d'aquesta ordre de subvencions. En el cas que l'entitat local no haja obtingut subvenció amb anterioritat, la puntuació en aquest apartat serà la màxima.
Capítol II
Procediment de concessió. Instrucció i resolució
Quarta. Presentació de sol·licituds i termini
Les sol·licituds s'hauran d'efectuar d'acord amb el model de sol·licitud, i aportar els documents que s'hi allisten, i s'hauran d'adreçar a la Direcció General de l'Aigua, carrer de Francesc Cubells, núm. 7, 46075 - València.
Les sol·licituds s'hauran de presentar en els corresponents registres generals de la conselleria de Medi Ambient, Aigua, Urbanisme i Habitatge sitis a la seu central del carrer de Francesc Cubells, núm. 7, de València i serveis territorials de Castelló, València i Alacant sitis, respectivament, al carrer dels Germans Bou, núm. 47; el carrer Gregori Gea, 27, i l'avinguda d'Aguilera, 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/92, de règim jurídic de les administracions públiques i del procediment administratiu comú.
El termini de presentació de sol·licituds es fixarà anualment en la respectiva convocatòria.
Cinquena. Documentació
Les sol·licituds hauran de formalitzar-se en l'imprés que acompanye cada convocatòria i s'adjuntarà la documentació següent:
A) Certificat de l'acord de l'òrgan competent de l'entitat local.
B) Projecte tècnic de l'obra, redactat per un tècnic competent i que continga els documents necessaris per a la completa definició de l'obra que s'ha d'executar, tal com disposa l'article 126 del Reglament general de contractació de les administracions públiques.
A l'efecte d'avaluar la sol·licitud i per a obres el pressupost base de licitació de les quals siga inferior a seixanta mil cent un euros, el projecte podrà ser inicialment substituït per un document en què s'incloga:
- Descripció del problema i de la solució adoptada.
- Valoració de les obres, que continga mesuraments, descripció de les unitats d'obra amb el preu unitari i aplicació dels preus. A la suma de la valoració anterior seran d'aplicació els percentatges de despeses generals, benefici industrial i IVA.
C) Programa o calendari de terminis, elaborat per un tècnic competent de l'entitat local i subscrit per aquest i per l'alcalde.
D) Manteniment de tercers.
Les obres d'emergència a què fa referència la disposició primera, punt 3, hauran d'adjuntar, a més de la declaració d'emergència, els documents relatius a la justificació de l'execució de l'obra continguts en la disposició onze, que consten en l'expedient de contractació fins al moment de la sol·licitud.
Sisena. Procediment de concessió. Instrucció del procediment
1. L'òrgan encarregat de l'ordenació i instrucció del procediment serà l'Àrea de Planificació i Infraestructures Hidràuliques de la Direcció General de l'Aigua. Durant la instrucció del procediment, es podran realitzar totes les actuacions que s'estimen necessàries per a la determinació, el coneixement i la comprovació de les dades per raó de les quals ha de formular-se la proposta de resolució.
2. S'estableix una fase de preavaluació en la qual es verificarà el compliment de les condicions imposades per a adquirir la condició de beneficiari de la subvenció.
3. Quan la sol·licitud no reunisca els requisits establits en aquesta ordre o no s'hi adjunten els documents exigits, d'acord amb el que preveu l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que, si no ho fa, se li tindrà per desistida de la seua petició, després de la resolució prèvia que haurà de ser dictada en els termes que preveu l'article 42 de la llei esmentada.
4. Per a l'avaluació de sol·licituds, segons preveu l'article 22 de la Llei 38/2003, de 17 de novembre, general de subvencions es constituirà una comissió que estarà integrada pel director general de l'Aigua o persona que delegue, el qual serà el president, el cap de l'Àrea de Planificació i Infraestructures Hidràuliques i dos tècnics de l'Àrea de Planificació i Infraestructures Hidràuliques.
5. La comissió podrà demanar als interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
6. Aquesta comissió d'avaluació, en tant que òrgan col·legiat, s'haurà d'ajustar en el seu funcionament al règim establit per a aquests en els articles 22 a 27 de la Llei 30/1992, de 26 de novembre, de règim jurídic de les administracions públiques i del procediment administratiu comú.
7. La comissió emetrà un informe d'avaluació de les sol·licituds d'acord amb els criteris de la base tercera. Aquest informe haurà d'incloure els criteris de concessió amb la corresponent ponderació i s'establirà una prelació de major a menor puntuació.
8. Els projectes tècnics dels sol·licitants que hagen aconseguit la puntuació necessària per a obtenir subvenció hauran de tenir l'aprovació de l'òrgan competent de la conselleria de Medi Ambient, Aigua, Urbanisme i Habitatge, després de tenir l'informe favorable dels serveis tècnics d'aquesta conselleria. Per aquest motiu, en el cas que aquests detecten alguna deficiència que haja de ser corregida, aquesta correcció haurà de ser remesa a aquesta conselleria durant els quinze dies següents a la recepció per part l'entitat local de l'informe corresponent, a fi que l'expedient puga ser tramitat i l'obra executada dins dels terminis previstos.
9. Després de l'aprovació dels projectes proposats, la comissió d'avaluació formularà proposta de resolució.
Setena. Resolució
L'òrgan competent per a resoldre les sol·licituds és el conseller de Medi Ambient, Aigua, Urbanisme i Habitatge, a proposta de la comissió d'avaluació.
El termini màxim de resolució i notificació del procediment serà de sis mesos comptadors des de la data de presentació de la sol·licitud. Transcorregut aquest termini sense haver-se notificat resolució expressa, les persones interessades podran entendre desestimada la seua sol·licitud per silenci administratiu en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera i d'organització de la Generalitat Valenciana.
Vuitena. Notificació de la resolució
La notificació de la resolució a les persones interessades es farà d'acord amb el que disposa l'art. 59, apartat 5.b de la Llei 30/1992, de 26 de novembre, de règim jurídic de les administracions públiques i del procediment administratiu comú.
Novena. Publicitat de les subvencions concedides
Les subvencions concedides seran objecte de publicitat d'acord amb el que disposa l'article 18 de la Llei 38/2003, general de subvencions.
Deu. Acceptació expressa de la subvenció
Una vegada rebuda la notificació de resolució definitiva, el beneficiari, en el termini de 10 dies, haurà d'acceptar-la expressament mitjançant comunicació escrita, en la qual a més, haurà d'indicar la data prevista de l'inici de l'expedient de contractació. La no-acceptació expressa de la subvenció concedida serà interpretada com a renúncia a aquesta, amb els efectes alliberadors del crèdit proposat, que podrà ser assignat als sol·licitants millor situats, en la prelació a què es refereix la base sisena, punt 7, i que no hagen adquirit la condició de beneficiaris.
La recepció per part de la conselleria de Medi Ambient, Aigua, Urbanisme i Habitatge de l'escrit d'acceptació de la subvenció, formulat per l'òrgan de govern competent, després de la notificació de la resolució, bastarà per a perfeccionar la relació jurídica de subvenció.
Onze. Justificació i pagament de la subvenció
L'obra haurà de ser executada, i la totalitat de la documentació justificativa de la seua realització remesa a la conselleria de Medi Ambient, Aigua, Urbanisme i Habitatge una vegada transcorregut el temps assenyalat per l'entitat local en el calendari de terminis a partir de la recepció de la notificació de la concessió.
L'ampliació del termini estarà regulada per l'art. 70 del Reglament de la Llei general de subvencions (Reial decret 887/2006) i l'art. 49 de la Llei 30/1992, de 26 de novembre, de règim jurídic de les administracions públiques i del procediment administratiu comú, i l'òrgan concedent la podrà atorgar sempre que no es perjudiquen drets de tercers i que no es comprometen crèdits pressupostaris futurs.
Aquesta conselleria farà efectives directament les subvencions a favor de l'entitat local beneficiària contra certificats d'obra firmats pel tècnic director de les obres i aprovades per l'òrgan competent de l'entitat local.
Juntament amb el primer certificat caldrà adjuntar:
a) Certificat expedit per l'interventor o secretari acreditatiu d'haver tramitat l'expedient de contractació de l'obra d'acord amb la legislació de contractes vigent.
b) Còpia compulsada de les ofertes sol·licitades i justificació de l'escollida, en els casos previstos en la base dotze, punt 5.
c) Còpia compulsada del contracte formalitzat entre l'entitat local i l'adjudicatari de les obres.
A l'últim certificat haurà d'adjuntar-se:
d) Acta de recepció o certificat de final d'obra, si és el cas.
Si l'obra, a més de la subvenció, ha sigut finançada amb fons propis o altres subvencions o recursos, certificat en què es faça constar l'import, la procedència i l'aplicació d'aquests fons a l'obra subvencionada.
Si les obres es realitzen pel sistema d'administració pròpia, els certificats d'obra (que en aquest cas consistiran en una llista de mesuraments), hauran d'anar acompanyats, a més dels punts a) i d), dels justificants següents:
La part dels costos de personal s'haurà d'acreditar mitjançant certificat expedit per l'interventor o secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.
La part dels costos d'adquisició de materials o prestació de serveis s'acreditarà amb les còpies de les factures, aprovades per l'òrgan competent de l'entitat local, degudament confrontades, en les quals haurà de constar la diligència: despesa finançada per la Generalitat Valenciana, conselleria de Medi Ambient, Aigua, Urbanisme i Habitatge, subvenció concedida, data i import.
Dotze. Obligacions del beneficiari
Són obligacions del beneficiari:
1. Executar la totalitat de l'obra objecte de subvenció, assumint el finançament i pagant la part de l'import no subvencionada. Tot això segons les quantitats reflectides en el projecte tècnic.
2. D'acord amb el que s'ha establit per l'article 18 del Reial decret 429/1993, de 26 de març, que regula els procediments en matèria de responsabilitat patrimonial, l'entitat local haurà d'iniciar, instruir i resoldre les reclamacions dels particulars per qualsevol lesió que patisquen en els seus béns i drets com a conseqüència de l'execució de les obres, i la mateixa entitat local haurà d'assumir el pagament corresponent a la indemnització que s'acorde per resolució de l'òrgan competent.
3. Complir tots els tràmits requerits per la normativa sectorial aplicable a l'actuació projectada.
4. Ajustar-se en l'execució de l'obra al que preveu el projecte tècnic, com també fer efectiva la tramitació de l'expedient d'acord amb el que preveu la legislació vigent en matèria de contractació pública.
5. Quan l'import de l'obra supere la quantia reservada a contractes menors d'obra, l'entitat local haurà de sol·licitar com a mínim tres ofertes, llevat que la despesa s'haja realitzat amb anterioritat a la sol·licitud de la subvenció (obres declarades d'emergència) i els casos que expressament exclou la Llei de contractes.
L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia, i l'elecció haurà de justificar-se expressament en una memòria quan no recaiga en la proposta econòmica més avantatjosa.
6. Senyalitzar l'execució de les obres mitjançant un cartell en què s'indique el nom de l'actuació i el pressupost, i en el qual es destacarà el finançament de la conselleria de Medi Ambient, Aigua, Urbanisme i Habitatge. S'haurà de situar en un lloc visible de l'entorn de l'actuació. El model de cartell serà facilitat als beneficiaris després de la concessió de la subvenció.
7. Sol·licitar, amb anterioritat a l'execució de les obres corresponents qualsevol modificació del projecte a la Direcció General de l'Aigua d'aquesta conselleria. La sol·licitud haurà d'anar acompanyada del document tècnic modificat. Després de l'informe dels serveis tècnics, la Direcció General comunicarà a l'entitat local l'autorització de realitzar les modificacions, si escau.
8. Comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte després de la presentació de la sol·licitud, la qual cosa donarà lloc al corresponent expedient d'adequació de l'ajuda.
9. Sotmetre's a les actuacions de comprovació que ha d'efectuar l'òrgan concedent, com també qualssevol altres de comprovació i control financer que puguen necessitar-se.
Tretze. Compliment de requisits i reintegrament de la subvenció
1. Compliment de requisits
Els beneficiaris de les subvencions aprovades hauran de complir, en tot cas, els requisits que establisca a aquest efecte la llei de pressupostos de la Generalitat per a l'any de l'exercici corresponent i en el Text refós de la llei de la hisenda pública de la Generalitat Valenciana.
2. Reintegrament de la subvenció
En els casos previstos en la Llei general de subvencions, escaurà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència de reintegrament.
Igualment, d'acord amb el que es disposa legalment, també escaurà el reintegrament de l'excés obtingut sobre el cost total de l'activitat subvencionada, com també l'exigència de l'interés de demora corresponent.
A més de les consignades en els articles 36 i següents de la Llei 38/2003, de 17 de novembre, general de subvencions, seran causes de reintegrament de la subvenció:
a) No destinar la subvenció a la finalitat per a la qual es concedeix.
b) La suspensió definitiva de les obres o de les actuacions necessàries per a l'adquisició, com tamé la seua suspensió temporal per un termini superior a un any.
c) L'incompliment de justificar, mitjançant la corresponent documentació, les inversions realitzades a càrrec de la subvenció, en el termini donat per a fer-ho.
d) La falta d'esmena de les deficiències detectades en els projectes i la resta de documentació, en el termini que s'indique en cada cas.
e) La concessió, després de la presentació de la sol·licitud d'altres ajudes públiques que excedisquen dels límits establits.
f) I, en general, l'incompliment pel beneficiari de qualsevol de les obligacions assumides per aquest per raó de l'acceptació de la resolució de concessió de la subvenció i les previstes en la base dotze d'aquesta ordre.
Tota alteració de les condicions tingudes en compte per a l'obtenció de la subvenció i en tot cas l'obtenció concurrent d'altres aportacions, podrà donar lloc a la modificació de la resolució de concessió.
Catorze. Inspeccions tècniques i administratives
Per al coneixement de totes les qüestions que suscite el desenvolupament d'aquesta ordre serà competent la conselleria de Medi Ambient, Aigua, Urbanisme i Habitatge.
La conselleria de Medi Ambient, Aigua, Urbanisme i Habitatge es reserva el dret de realitzar quantes inspeccions tècniques i administratives considere necessàries a fi de comprovar la correcta gestió i execució de les actuacions.
Quinze. Interposició de recursos
Contra la resolució que eventualment s'adopte, d'adjudicació de les subvencions, la qual posa fi a la via administrativa, podrà interposar-se, d'acord amb el que preceptuen els articles 107,116, i 117 de la Llei 30/1992, de 26 de novembre, de règim jurídic de les administracions publiques i del procediment administratiu comú, i 10 i 46 de la Llei 29/1998, de 13 juliol, reguladora de la jurisdicció contenciosa administrativa, potestativament recurs de reposició, després del recurs contenciós administratiu previ, o bé plantejar directament recurs contenciós administratiu, en els terminis i davant dels òrgans que s'indiquen a continuació:
- El recurs de reposició haurà d'interposar-se davant del conseller de Medi Ambient, Aigua, Urbanisme i Habitatge, en el termini d'un mes comptador des de l'endemà de notificació de la resolució.
- El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució. Sense perjudici del que estableix la Llei 30/1992, de 26 de novembre, de règim jurídic de les administracions públiques i del procediment administratiu comú, l'escrit d'interposició del recurs s'haurà de remetre a la Direcció General de l'Aigua.